Beurtkrag word die naweek toegepasArgieffoto Eskom het Vrydag bevestig dat hy hierdie naweek beurtkrag gaan instel weens dringende instandhouding op eenhede by kragstasies. “Eskom besef watter impak dit op klein- en groothandel en Suid-Afrika het, maar ons verseker u dat beurtkrag as ‘n absolute noodsaaklikheid ingestel word om die kragnetwerk te beskerm,” het die kragvoorsiener in ‘n verklaring gesê. Eskom sal Saterdag fase 2-beurtkrag tussen 08:00 en 22:00 toepas. Fase 1-beurtkrag sal Sondag toegepas word. “Indien enige addisionele kapasiteit verlore gaan, sal ons moontlik die fases moet hersien,” het Eskom gewaarsku. “Ons sal Suid-Afrikaners dadelik in kennis stel indien dit gebeur.” Eskom vra om verskoning vir enige ongerief en bedank Suid-Afrikaners vir die positiewe reaksie wat betref kragbesparing. Klik hier om die beurtkragskedules te sien indien jy direk jou elektrisiteit van Eskom ontvang. Klik hier om die beurtkragskedules te sien indien jy jou elektrisiteit van die munisipaliteit ontvang of besoek jou munisipaliteit se webwerf.